รัฐบาล จัดสรรที่ดินทำกินให้ราษฎรผู้ยากไร้กลุ่มจังหวัดภาคตะวันออกเฉียงเหนือตอนบน 3 จังหวัด เนื้อที่กว่า 30,000 ไร่
รัฐบาลดำเนินงานการจัดที่ดินทำกินให้ชุมชน ตั้งแต่ปีงบประมาณ พ.ศ. 2558 – 2561 โดยมีพื้นที่เป้าหมายเนื้อที่ประมาณ 3,900,307 ไร่ มีพื้นที่ได้รับอนุญาตให้เข้าทำประโยชน์และได้รับการจัดที่ดินแล้วจำนวน 893,388 ไร่  เพื่อลดความเหลื่อมล้ำและแก้ไขปัญหาที่ดินทำกิน ซึ่งไม่ได้ให้กรรมสิทธิ์ แต่ให้ใช้ประโยชน์ร่วมกัน

ล่าสุด รัฐบาล จัดสรรที่ดินทำกินให้ราษฎรผู้ยากไร้เข้าทำกินในรูปแบบสหกรณ์ในพื้นที่กลุ่มจังหวัดภาคตะวันออกเฉียงเหนือตอนบน รวม 4 พื้นที่ 3 จังหวัด เนื้อที่กว่า 30,000 ไร่ และมอบป่าชุมชนใน 10 จังหวัด รวม 10 พื้นที่ เนื้อที่กว่า 21,000 ไร่

พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า การลงพื้นที่กลุ่มจังหวัดภาคตะวันออกเฉียงเหนือตอนบน ของพลเอก ประยุทธ์ จันทร์โอชา นายกรัฐมนตรี ได้กำหนดพื้นที่เป้าหมายการจัดที่ดินทำกินให้ชุมชนตามนโยบายรัฐบาลด้วยการออกหนังสืออนุญาตให้เข้าทำประโยชน์ หรืออยู่อาศัยใน 4 พื้นที่ รวม 3 จังหวัด เนื้อที่กว่า 30,088 ไร่ ประชาชนได้รับประโยชน์ 380 ราย รวม 491 แปลง สามารถส่งเสริมและพัฒนาอาชีพได้ 2 พื้นที่ แบ่งเป็น ป่าสงวนแห่งชาติป่าสองฝั่งลำน้ำแควน้อย จังหวัดพิษณุโลก  ป่าสงวนแห่งชาติป่าลุ่มน้ำป่าสักฝั่งซ้าย และป่าสงวนแห่งชาติป่าห้วยน้ำโจนและป่าวังสาร จังหวัดเพชรบูรณ์ และสุดท้าย ป่าสงวนแห่งชาติป่าพานพร้าวและป่าแก้งไก่ จังหวัดหนองคาย 
ทั้งนี้ การจัดสรรที่ดินทำกินให้เข้าใช้ประโยชน์จะช่วยให้ราษฎรสามารถอยู่อาศัยและทำกินในพื้นที่ของรัฐได้อย่างถูกต้องตามกฎหมาย และช่วยลดความขัดแย้งระหว่างรัฐและประชาชนเกี่ยวกับการใช้ทรัพยากรที่ดินด้วย

พร้อมกันนี้ ยังได้กำหนดพื้นที่รับมอบหนังสือแสดงโครงการป่าชุมชนรอบพื้นที่คณะกรรมการนโยบายที่ดินแห่งชาติ (คทช.) ใน 10 จังหวัด รวม 10 พื้นที่ รวมเนื้อที่กว่า 21,369 ไร่ คือ จังหวัดอุดรธานี หนองคาย บึงกาฬ เลย หนองบัวลำพู ตาก สุโขทัย อุตรดิตถ์ พิษณุโลก และจังหวัดเพชรบูรณ์ เพื่อให้ประชาชนสามารถเข้าทำประโยชน์ในพื้นที่อย่างถูกต้องตามกฎหมาย และให้ชุมชนมีส่วนร่วมในการดูแลรักษาป่า